 Na RICHARD MUNGUTI RAIS mstaafu Uhuru Kenyatta amepata afueni baada ya Mahakama Kuu ‘kumrejeshea’ chama alichotawala nacho mihula miwili, Jubilee.  Hii ni baada ya korti kurejeshea mbunge wa zamani wa Ndaragwa, Jeremiah Kioni uongozi wa chama hicho. Maamuzi hayo yamejiri siku tatu baada ya jopo la kuamua mizozo ya kisiasa kuutambua mrengo wa mbunge maalum Sabina Chege, kama halali kuongoza Jubilee. Akisitisha hatua ya Bi Chege na Mbunge wa Bunge la Afrika Mashariki (EALA), Kanini Kega kutwaa uongozi wa Jubilee, Jaji Asenath Ongeri alisema Bw Kioni na wenzake waendelee kukiongoza Jubilee hadi rufaa iliyowasilishwa isikizwe na kuamuliwa. Jaji Ongeri aliamuru Kioni aendelee kuhudumu kulingana na Gazeti rasmi la Serikali la Machi 22, 2023. Pia jaji huyo alisitisha kutekelezwa kwa Gazeti Rasmi la Serikali la Julai 12, 2023 lililowatambua Kega na Chege kuwa viongozi wa Jubilee. Sasa Jaji huyo amerejesha uongozi wa Jubilee kwa Rais mstaafu Uhuru Kenyatta na Bw Kioni kama Katibu wake Mkuu. Jaji Ongeri aliratibisha rufaa hiyo ya kutatua mzozo wa chama cha Jubilee isikizwe Julai 26, 2023. Katika rufaa hiyo Mabw Kioni, naibu wa mwenyekiti wa Jubilee David Murathe na Kagwe Gichohi waliomba Jaji Ongeri asisitishe uamuzi wa Julai 10 uliowapokonya chama hicho na kuratibisha kutimuliwa kwao chamani. Wakili Jackson Awele alisema wanachama watatu wa jopo la kuamua mizozo ya kisiasa (PPDT) walikubaliana na Bw Kioni kwamba hawakupewa fursa ya kujitetea na kamati ya nidhamu ya chama cha Jubilee iliyoendeleza zoezi hilo katika mkahawa mmoja Naivasha. Wanachama wanne wa jopo hilo la watu saba lilitofautiana na mrengo wa Bw Kioni na kuupokonya uongozi wa chama cha Jubilee. Kufuatia uamuzi huo wa PPDT, msajili wa vyama katika afisi ya mwanasheria mkuu Anne Nderitu alichapisha katika Gazeti la Serikali toleo la Julai 12, 2023 mabadiliko ya uongozi katika Jubilee kwa kutambua mrengo wa Kanini Kega.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  